## El secretari autonòmic d’Hisenda subratlla que l’acord per al finançament singular de Catalunya respon a l’essència de qualsevol concert econòmic

*** Eusebio Monzó blasma a la ministra María Jesús Montero el seu intent de “confondre l’opinió pública dient que això no és un concert”, malgrat estar reflectit en l’acord firmat entre PSC i ERC
* Explica que l’essència d’este pacte és comú a la d’altres concerts econòmics perquè dona a Catalunya una autonomia fiscal total a canvi d’una aportació (contingent) i es basa en una relació especial amb l’Estat**

El secretari autonòmic d’Hisenda, Eusebio Monzó, ha explicat que l’acord subscrit entre el PSC i ERC per a la investidura de Salvador Illa, el qual inclou un “finançament singular” per a Catalunya, respon a totes les característiques pròpies de qualsevol concert econòmic.

En este sentit, ha subratllat que establix una relació especial entre el Govern de l’Estat i el d’una comunitat, al marge de les altres, pactada de manera bilateral; cedix a Catalunya la gestió i recaptació de tots els impostos estatals que es paguen en el seu territori, i preveu una aportació catalana a les finances de l’Estat, és a dir, “un contingent”.

Per al secretari autonòmic d’Hisenda, la ministra d’Hisenda, María Jesús Montero, “mentix quan diu que l’acord amb ERC no és un concert”, en resposta a les manifestacions de la vicepresidenta del Govern, en les quals nega que l’acord fiscal per a Catalunya siga un concert econòmic.

De la mateixa manera que la consellera d’Hisenda, Ruth Merino, Monzó ha blasmat a la ministra el seu intent per a “confondre l’opinió pública dient que això no és un concert”, malgrat que l’acord firmat entre el PSC i ERC implica que l’Agència Estatal Tributària cedisca tota la recaptació en favor de l’agència de Catalunya i s’establisca una relació bilateral al marge de la Conferència de Presidents i del Consell de Política Fiscal i Financera (CPFF).

Sobre este tema, Eusebio Monzó recorda que en l’última reunió del CPFF, que va tindre lloc al juliol, “totes les comunitats autònomes, incloent-hi les del PSOE, Astúries i Castella-la Manxa, vam dir que estàvem en contra de l’acord entre vostés i ERC”. “En lloc de tornar a la senda del diàleg i la negociació política, han continuat avant amb l’únic propòsit d’investir Illa, com ja van fer, en el moment oportú, amb l’acord de l’amnistia per a fer Sánchez president del Govern”, ha expressat Monzó.

**Unes condicions previstes en l’acord**

El secretari autonòmic d’Hisenda ha argumentat que qualsevol concert econòmic es basa en un pacte entre dos governs, en este cas, nacional i autonòmic, que regula les polítiques econòmiques i fiscals entre els dos i fomenta i augmenta l’autogovern dels governs autonòmics en detriment del Govern d’Espanya.

L’acord entre ERC i PSC, ha recordat Monzó, subratlla, expressament: “Impulsar un sistema de finançament singular que avance cap a la plena sobirania fiscal, basat en la bilateralitat amb l’Estat i la recaptació, gestió i liquidació de tots els impostos, amb l’objectiu de dotar les institucions catalanes dels recursos necessaris per a fer front a les necessitats de Catalunya i dels seus huit milions d’habitants”.

Actualment, és l’Agència Tributària d’Espanya la que recapta, gestiona i liquida els impostos més rellevants en termes de recaptació (IRPF, IVA i impostos especials) i després, les comunitats autònomes reben la mitat de l’IRPF i l’IVA, i el 58 % d’impostos especials recaptats en els seus territoris per mitjà d’un sistema de repartiment regulat en el sistema de finançament al qual cal afegir els fons d’anivellament.

Monzó ha indicat que este sistema s’aplica actualment en les quinze comunitats autònomes de règim comú, entre les quals estan la Comunitat Valenciana i Catalunya, però no en els dos territoris forals (Navarra i País Basc), els drets històrics dels quals estan reconeguts en la Constitució i per això disposen d’un concert econòmic per mitjà del qual s’encarreguen de recaptar els impostos, i, després, s’acorda el denominat ‘contingent’, pel qual es pretén, encara que no s’aconseguix, compensar l’Estat pels servicis prestats en estos territoris.

L’acord per a la cessió a Catalunya de tota la recaptació com a base d’un nou sistema de finançament singular a canvi d’una aportació de ‘solidaritat’, situaria esta comunitat en igualtat amb els territoris forals, tal com ha destacat la mateixa ERC.

Fecha: 22/08/2024